C 214/74
HR
Službeni list Europske unije
16.6.2023.
srijeda, 18. siječnja 2023.
70. naglašava da je razvoj dosljednih, komplementarnih i interoperabilnih obrambenih sposobnosti važan za unapređenje sigurnosti euroatlantskog područja u skladu s načelom jedinstva snaga; poziva EU i NATO da zadrže globalno tehnološko vodstvo u području vojnih sposobnosti; ističe da je potrebno osigurati usklađenost rezultata postupaka planiranja razvoja sposobnosti EU-a i NATO-a; naglašava potrebu da EU razvije vlastite obrambene kapacitete i stratešku autonomiju kako bi se povećala i sposobnost EU-a da bude snažniji partner svojim saveznicima; poziva države članice EU-a i NATO-a da povećaju svoje vojne proračune na najmanje 2 % BDP-a u skladu sa smjernicama NATO-a;
71. pozdravlja sudjelovanje SAD-a, Kanade i Norveške u projektu PESCO-a „Vojna mobilnost”, koji je ključan za obranu Europe i važan za usklađivanje napora koje EU i NATO ulažu u olakšavanje kretanja vojnih snaga; podsjeća, međutim, da se o sudjelovanju trećih zemalja u pojedinačnim projektima PESCO-a mora odlučivati na pojedinačnoj osnovi kad je takvo sudjelovanje u strateškom interesu EU-a; pozdravlja nedavni zahtjev Ujedinjene Kraljevine za pristupanje projektu „Vojna mobilnost” u okviru PESCO-a; podsjeća države članice sudionice PESCO-a na potrebu za brzom provedbom njihovih operativnih i suradničkih obveza; pozdravlja strukturirani dijalog EU-a i NATO-a o vojnoj mobilnosti; pozdravlja Akcijski plan za vojnu mobilnost 2.0 koji su 10. studenoga 2022.
predstavili Komisija i potpredsjednik Komisije / Visoki predstavnik Unije za vanjske poslove i sigurnosnu politiku te poziva na njegovu brzu provedbu u sinergiji s projektom „Vojna mobilnost” u okviru PESCO-a; poziva na jačanje Instrumenta za povezivanje Europe u pogledu projekata vojne mobilnosti; poziva države članice da rade na pojednostavljenju i usklađivanju postupaka za vojnu mobilnost i da skrate rokove za izdavanje odobrenja kako bi se državama članicama EU-a omogućilo brže djelovanje i povećala učinkovitost odgovora; naglašava da se novim Akcijskim planom za vojnu mobilnost mora osigurati da se zahtjevi u području infrastrukture, otpornosti i logistike ocjenjuju iz perspektive vojne strategije; ističe potrebu za dodatnim financiranjem te vodeće inicijative za suradnju EU-a i NATO-a; poziva EU da razmotri mogućnost pozivanja Ukrajine, Gruzije i Republike Moldove da sudjeluju u projektima PESCO-a kao što je „Vojna mobilnost”;
72.
ističe važnost bliskog odnosa EU-a sa Sjedinjenim Američkim Državama koji se temelji na zajedničkim vrijednostima demokracije, slobode i vladavine prava; cijeni predanost Sjedinjenih Američkih Država i trenutačne vlade teritorijalnoj obrani Europe i njihov angažman u tom pogledu, posebno s obzirom na rusku ratnu agresiju na Ukrajinu koja prijeti cijelom kontinentu; prima na znanje da se Sjedinjene Američke Države također suočavaju s izazovom suprotstavljanja sve većoj vojnoj snazi Kine u indo-pacifičkoj regiji i naglašava da države članice EU-a moraju pojačati svoje napore za poboljšanje europskih obrambenih kapaciteta da bi se dugoročno otvorio put za preusmjeravanje opterećenja, pri čemu EU preuzima veću odgovornost za svoju obranu;
73. pozdravlja dijalog EU-a i SAD-a o sigurnosti i obrani kao važan korak u bližoj transatlantskoj suradnji; potiče potpredsjednika Komisije / Visokog predstavnika Unije da u tom dijalogu posebnu pozornost posveti sigurnosti u istočnom i južnom susjedstvu, da u raspravu uključi područja kao što su zajedničke inicijative za sigurnost i obranu, misije i operacije ZSOP-a, razoružanje i neširenje oružja, borba protiv terorizma, poboljšanje razmjene informacija među obavještajnim službama, utjecaj disruptivnih tehnologija, klimatske promjene, hibridne prijetnje, kiberobrana, vojna mobilnost, upravljanje krizama i odnos sa strateškim konkurentima;
74. ponavlja svoj poziv za institucionaliziranom suradnjom s Ujedinjenom Kraljevinom u području sigurnosti i obrane; potiče Ujedinjenu Kraljevinu da ozbiljno surađuje s EU-om u rješavanju gorućih strateških izazova kako bi se osigurala komplementarnost i sinergija djelovanja; potiče potpredsjednika Komisije / Visokog predstavnika da na ad hoc osnovi poziva Ujedinjenu Kraljevinu na neformalne sastanke ministara vanjskih poslova (i obrane) u Vijeću radi razmjene mišljenja o pitanjima od zajedničkog interesa, uz potpunu zaštitu autonomije EU-a u donošenju odluka; ističe da usporedni projekti razvoja budućih zračnih borbenih sustava predstavljaju neučinkovito korištenje resursa te stoga preporučuje da se dva relevantna projekta spoje; pozdravlja potporu Ujedinjene Kraljevine Ukrajini;
75. izražava snažnu zabrinutost zbog sve veće nestabilnosti našeg susjedstva, koja je često rezultat namjernog djelovanja zlonamjernih aktera koji različitim djelovanjem oslabljuju demokratske reforme kako bi se u konačnici oslabio EU; naglašava da je sigurnost EU-a usko povezana sa sigurnošću naših neposrednih susjeda u istočnom i južnom susjedstvu EU-a, kao i na zapadnom Balkanu; poziva na produbljivanje vojne i sigurnosne suradnje sa zemljama Istočnog partnerstva sličnih nazora, među ostalim jačanjem sigurnosne dimenzije Istočnog partnerstva, te na jačanje dijaloga o sigurnosnoj i obrambenoj politici, posebno s Ukrajinom, Gruzijom i Republikom Moldovom; poziva na pojačanu suradnju u području sigurnosti i obrane s partnerima u južnom susjedstvu; poziva EU da preuzme važnu ulogu na Sredozemlju i postane akter